b"\n_START_ARTICLE_\nPunakha dzong\n_START_SECTION_\nLokacija\n_START_PARAGRAPH_\nDzong stoji na soto\xc4\x8dju rek P'o \xc4\x8chu in Mo \xc4\x8chu v dolini Punaka-Vangdue. Vodni viri reke Mo \xc4\x8chu so v gorah Ligci in Laja v Butanu in v Tibetu. Druga soto\xc4\x8dna reka Po \xc4\x8chu pa nosi ledeni\xc5\xa1ke vode iz doline Punaka. Po zlitju obeh voda se nadaljnja reka imenuje Puna Tsang \xc4\x8chu in v Indiji Sanko\xc5\xa1, ki te\xc4\x8de skozi Vangdue Phodrang, pre\xc4\x8dka butansko-indijsko mejo pri Kalikola in se izliva v reko Bramaputro.\n_START_SECTION_\nZgodovina\n_START_PARAGRAPH_\nPunakha dzong je znano administrativno sredi\xc5\xa1\xc4\x8de okraja Punakha v mestu Punakha, v Butanu. Zgraditi ga je dal Ngavang Namgjal, prvi \xc5\xa1abdrung Rinpo\xc4\x8de, v letih  1637\xe2\x80\x9338. V templju se nahajajo relikvije verskih voditeljev tibetanskega budizma, to je linije lam Drukpa predvsem njegovega za\xc4\x8detnika Ngavang Namgjala. O nastanku dzonga obstajata dve legendi. _NEWLINE_Po eni od legend je \xc5\xa1abdrung arhitektu Zowe Palepu naro\xc4\x8dil, da naj prespi pod majhnim templjem s kipom Bude, ki se je imenoval 'Mali grad' (Dzong \xc4\x8dug). Temu se je v sanjah prikazala pala\xc4\x8da guruja Rinpo\xc4\x8deja. Prikazen je bila za arhitekta tako mo\xc4\x8dna, da je brez na\xc4\x8drtov na papirju zgradil trdnjavo. Na osnovi videnja v sanjah arhitekta se je izgradnja trdnjave - dzonga pri\xc4\x8dela leta 1637 in \xc5\xbee naslednje leto kon\xc4\x8dala na mestu, kjer je stal 'Mali grad'. V tem \xc4\x8dasu je Ngavang Namgjal postal prvi voditelj zdru\xc5\xbeenega Butana._NEWLINE_Po drugi legendi je ljudska pripoved Padmasambhava prerokovala, da \xc2\xbbbo oseba imenovana Namgjal pri\xc5\xa1la na hrib, ki izgleda kot slon\xc2\xab. Ngavang Namgjal, prvi \xc5\xa1abdrung Rinpo\xc4\x8de, je na\xc5\xa1el vrh hriba, ki je po obliki spominjal na trup slona, kot se je glasila prerokba in na njem zgradil dzong._NEWLINE_Dzong je bil posve\xc4\x8den v imenu Pungtang De\xc4\x8den P'odrang. Leta 1639 je bila zgrajena kapela za hrambo oro\xc5\xbeja, ki so ga zasegli Tibetancem, ki so jih Butanci na tem mestu premagali. \xc5\xa0abdrung je \xc5\xbeivel v tem dzongu do svoje smrti. Tu je ustanovil meni\xc5\xa1ki red s 600 menihi (ki so sem prispeli iz samostana \xc4\x8ceri iz gornje Thimphu doline)._NEWLINE_Zvonik na vrhu stolpa (utse) (osrednji stolp dzonga ali glavni stolp) je leta 1676 dodal Gjaltsen Tenzin Rabgje - takratni opat. Nadaljnja \xc5\xa1iritev se je  zgodila v obdobju 1744 do 1763, ko je bil gospodar \xc5\xa0erab Vang\xc4\x8duk. _NEWLINE_Rodbina Vang\xc4\x8duk tudi trenutno vlada Butanu. Ta monarhija je bila ustanovljena leta 1907 in Punakha dzong je bilo mesto kronanja Ugjena Vang\xc4\x8duka (ali Deb Nagpo) kot prvega Druk Gjalpa. Punakha je bilo takrat glavno mesto Butana. Tri leta prej je bil v Punakhi podpisan sporazum po katerem so se Britanci zavezali, da se ne bodo vme\xc5\xa1avali v butanske notranje zadeve, Butan pa je Britancem dovolil vodenje njihove zunanje politike._NEWLINE_Od leta 1744 do 1763 je bil, v \xc4\x8dasu vladavine 13-tega desi in ko je bil \xc5\xa0erab Vang\xc4\x8duk vrhovni duhoven Butana, dzong mo\xc4\x8dno pove\xc4\x8dan. Med letoma 1750 in 1849S je ve\xc4\x8d po\xc5\xbearov mo\xc4\x8dno po\xc5\xa1kodovalo dzong; potres leta 1897 ga je prav tako mo\xc4\x8dno po\xc5\xa1kodoval. Zadnji po\xc5\xbear na trdnjavi se je zgodil leta 1986.\n_START_SECTION_\nKraljevska poroka\n_START_PARAGRAPH_\nPoroka Druk Gjalpo, D\xc5\xbeigme Kesarja Namgjel Vang\xc4\x8duka in njegove zaro\xc4\x8denke, D\xc5\xbeetsun Peme, se je 13. oktobra 2011 odvijala na Punakha dzongu.\n_START_SECTION_\nArhitektura\n_START_PARAGRAPH_\nPunakha dzong je zgrajen na 1200 m nadmorske vi\xc5\xa1ine in ima izjemno lepo gorsko ozadje. Stavba je \xc5\xa1estnadstropna z osrednjim stolpom._NEWLINE_Dzong je bil zgrajen z 'utele\xc5\xa1enjem budisti\xc4\x8dnih vrednot' in je bil eden od 16 dzongov, ki jih je zgradil \xc5\xa1abdrung med svojo vladavino od leta 1594 in 1691. Dzong meri 180 m po dol\xc5\xbeini in 72 m po \xc5\xa1irini in ima tri dvori\xc5\xa1\xc4\x8da.  _NEWLINE_Administrativne pisarne dzonga, z veliko belo popleskano stupo in  svetim figovcem so na prvem dvori\xc5\xa1\xc4\x8du. V oddaljenem levem kotu je kapela posve\xc4\x8dena kraljici Nage. Bivalni prostori za menihe so na drugem dvori\xc5\xa1\xc4\x8du, medtem ko stolp lo\xc4\x8duje prvo in drugo dvori\xc5\xa1\xc4\x8de. Na tem dvori\xc5\xa1\xc4\x8du sta dve zgodovinski dvorani: ena Ugyena Vang\xc4\x8duka, ki je kasneje postal kralj in druga kjer je bil kralj odlikovan leta 1905 z Ordenom Viteza Poveljnika ki mu ga je podelila Britanska Indija. Tretje dvori\xc5\xa1\xc4\x8de je v ju\xc5\xbenem delu dzonga, kjer so posmrtni ostanki Pema Lingpa in Ngawang Namgyala. Machey Lakhang ('machey' dobesedno pomeni 'sveto balzamirano telo') na tretjem dvori\xc5\xa1\xc4\x8du ima dobro ohranjeno balzamirano telo \xc5\xa1abdrunga. Ta Lakhang je bil zgrajen leta 1995. Krsta z balzamiranim telesom je zaprta. Ta prostor obi\xc5\xa1\xc4\x8deta kralj in Je Khenpo, da bi dobila blagoslov pred prevzemom uradnih funkcij."